Informácia
o poskytnutých finančných prostriedkoch zo štátneho rozpočtu politickým stranám a politickým hnutiam v roku 2001 a o záväzkoch politických strán a politických hnutí voči štátnemu rozpočtu

	Podľa zákona č. 424/1991 Zb. o združovaní v politických stranách a v politických hnutiach v znení zákona č. 404/2000 Z.z., ktorým sa mení a dopĺňa zákon č. 424/1991 Zb. v znení neskorších predpisov príjmami politických strán a politických hnutí (ďalej len strán a hnutí) zo štátneho rozpočtu sú príspevky za hlasy získané vo voľbách do Národnej rady SR, príspevok na činnosť a príspevok na mandát. 

	Príspevok za hlasy získané vo voľbách do NR SR sa poskytuje v súlade so zákonom SNR č. 80/1990 Zb. o voľbách do Slovenskej národnej rady v znení neskorších predpisov len v roku konania volieb do NR SR a to tým stranám a hnutiam, ktoré vo voľbách získali viac ako 3 % z platných hlasov. Výška príspevku pre stranu, hnutie alebo koalíciu predstavuje 60 Sk za každý získaný platný hlas.

	Príspevok na činnosť podľa zákona č. 404/2000 Z.z. patrí strane a hnutiu, ktoré dosiahli vzhľadom na výsledky volieb do NR SR nárok na príspevok za hlasy a to počas celého volebného obdobia, každoročne vo výške jednej štvrtiny príspevku za hlasy.

	Príspevok na mandát vo výške 500-tis. Sk na jeden rok a jeden mandát patrí tej strane a hnutiu po celé volebné obdobie, na ktorých kandidátnej listine poslanec kandidoval.

	Skutočnosť, či sa stranám a hnutiam poskytnú zo štátneho rozpočtu menované príspevky a v akej výške, závisí aj od plnenia ich povinností vyplývajúcich zo zákona o združovaní v politických stranách a hnutiach, ale napr. aj zo zákona NR SR č. 239/1994 z.z. o obmedzení výdavkov politických strán a hnutí na propagáciu pred voľbami do NR SR v znení zákona č. 115/2001 Z.z.

	Vychádzajúc z vyššie uvedeného, v roku 2001 sa zo štátneho rozpočtu poskytol stranám a hnutiam príspevok na činnosť a po prvýkrát aj príspevok na mandát a to v nárokovateľnej výške. Príspevky na činnosť sa vyplatili v celkovej sume 47 473 680 Sk a príspevky na mandát v sume 75 000 tis. Sk.

	Spolu sa v roku 2001 stranám a hnutiam poskytlo zo štátneho rozpočtu 122 473 680 Sk. Výška poskytnutých prostriedkov zo štátneho rozpočtu podľa jednotlivých strán a hnutí obsahuje nasledovný prehľad:

strana, hnutie         príspevok na             príspevok na               celkom (v Sk)
                               činnosť (v Sk)           mandát (v Sk)

HZDS – ĽS            13 606 545                  21 500 000                  35 106 545
SDK                       13 267 455                  21 000 000                  34 267 455
SDĽ                         7 387 605                  11 500 000                  18 887 605
SMK                        4 599 345                    7 500 000                  12 099 345
SNS                          4 572 585                    7 000 000                 11 572 585    
SOP                          4 040 145                    6 500 000                 10 540 145    

	Záväzky strán a hnutí voči štátnemu rozpočtu predstavovali k 31. decembru 2001 celkove 1 744 419,50 Sk, z toho záväzok Občianskej demokratickej únie – verejnosti proti násiliu – strany v likvidácii 1 681 476,50 Sk a záväzok Kresťanskej sociálnej únie – strany v likvidácii vo výške 62 943 Sk.

	Záväzok Občianskej demokratickej únie – verejnosti proti násiliu – strany v likvidácii predstavuje časť nesplatených návratných finančných výpomocí poskytnutých strane zo štátneho rozpočtu v roku 1991 a 1992, vrátane penále stanovených v rozhodnutí Ministerstva financií SR č. 62/1945/1992 zo dňa 20. januára 1993. Vzhľadom na to, že zo všetkých okolností je zrejmé, že uvedená pohľadávka nie je vymožiteľná (strana bola tiež Ministerstvom vnútra SR v roku 2000 vymazaná zo zoznamu strán a hnutí), ministerka financií rozhodla o trvalom upustení od vymáhania tejto pohľadávky.

	Záväzok Kresťanskej sociálnej únie – strany v likvidácii predstavuje nevrátenú časť štátneho príspevku poskytnutého v roku 1994 v zmysle zákona SNR č. 190/1992 Zb. v znení neskorších predpisov. Časť príspevku bola strana povinná vrátiť v nadväznosti na cit. zákon z dôvodu skrátenia volebného obdobia. Doriešenie tejto pohľadávky bolo odstúpené príslušnému daňovému úradu. Podľa doterajších zistení Daňového úradu Bratislava IV., v prípade KSÚ – strany v likvidácii nebol zistený majetok, ktorý by mohol byť speňažený a mohla byť vysporiadaná dotknutá pohľadávka.

	Pre úplnosť uvádzame, že pohľadávky strán a hnutí boli k 31.decembru 2001 v porovnaní s rokom 2000 znížené o 510 000 Sk, čo predstavoval záväzok Slovenskej demokratickej a kresťanskej únie. Tento záväzok prešiel na SDKÚ po jej zlúčení s Demokratickou úniou Slovenska, ktorá ho zase prevzala po Národnodemokratickej strane – novej alternatíve. Išlo o časť nezaplateného penále vyrubeného za oneskorené vrátenie návratnej finančnej výpomoci poskytnutej v roku 1994 Národnodemokratickej strane – novej alternatíve. Na základe žiadosti SDKÚ Ministerstvo financií SR povolilo úľavu na zamedzenie tvrdosti zákona a odpustilo povinnosť uhradiť do štátneho rozpočtu zostávajúcu časť penále.